જોકે ખાનગી ઓપરેટરોને પ્રતિ કિ.મી. રૂ.૩૦થી ૩૨ ના હપ્તે નવી નક્કોર ૭૫ મિડિયમ બસ ચલાવવા અપાવાની જ છે. ખુદ ટ્રાન્સપોર્ટ મેનેજરનો હવાલો સંભાળતા ડેપ્યુટી મ્યુનિ. કમિશનર આર્જવ શાહે આ બાબતનું સમર્થન આપ્યું છે. આર્જવ શાહ કહે છે, ‘નવી બસ ઓ એન્ડ એમના ધોરણે ખાનગી ઓપરેટરો ચલાવશે. જોકે આનાથી સંસ્થાને કોઈ આર્થિક નુકસાન થવાનું નથી. સંસ્થાનો સ્પેરપાર્ટસ, ડીઝલ અને ડ્રાઈવરનો ખર્ચ બચવાનો છે.’ ડેપ્યુટી કમિશનર આર્જવ શાહ એમ પણ કહે છે, સુરતમાં ખાનગી ઓપરેટરો જે તે બસની ચેચિસ પર બોડી બાંધીને આપે છે. અમદાવાદમાં પણ ખાનગી ઓપરેટરો પાસે સુરત પેટર્નનો આગ્રહ રખાશે. એટલે સંસ્થાનો એટલો ખર્ચ બચશે. એએમટીએસના સત્તાવાળાઓ કહે છે, “સરકારી ગ્રાન્ટની મદદથી આવનારી ૭૫ મિડિયમ બસની ચેચિસ પર બોડી બાંધવાની દિશામાં ચક્ર ગતિમાન કરાયાં છે. જોકે તમામ નવી બસ રોડ પર મુકાતાં હજુ પાંચેક મહિના સમય લાગશે. ઓક્ટોબર અંત સુધીમાં નવી ૬૫ મિડી. બસ દોડતી થશે.”